钦定古今图书集成/明伦汇编/闺媛典/第371卷 > 《孔丛子》 > 《夜听捣衣》北周·庾信
## 钦定古今图书集成/明伦汇编/闺媛典/第371卷 > 《孔丛子》 > 《夜听捣衣》北周·庾信

秋夜捣衣声，飞度长门城。今夜长门月，应如昼日明。
小鬟宜粟瑱，圆腰运织成。秋砧调急节，乱杵变新声。
石燥砧逾响，桐虚杵绝鸣。鸣石出华阴，虚桐采凤林。
北堂细腰杵，南市女郎砧。击节无劳鼓，调声不用琴。
并结连枝缕，双穿长命针。倡楼惊别怨，征客动愁心。
同心竹叶碗，双去双来满。裙裙不奈长，衫袖偏宜短。
“龙文镂剪刀，凤翼缠篸管。风流响和韵，哀怨声凄断。
新声绕夜风，娇转满空中。应闻长乐殿，判彻昭阳宫。
花鬟醉眼缬，龙子细文红。湿折通夕露，吹衣一夜风。
玉阶风转急，长城雪应暗。新绶始欲缝，细锦行须纂。
声烦广陵散，杵急渔阳掺。新月动金波，秋云泛滥过。
谁怜征戍客，今夜在交河。”栩阳《离别》赋，临江《愁思歌》。
复令悲此曲，红颜馀几多。